《九日过彭泽怀陶靖节》
明代·袁崇友

古今彭泽令，寂寂不知名。如何此老翁，千古垂芳声。

恶徇五斗米，思解十斛酲。脱衣自漉酒，垢净理何平。

九月九日时，采菊餐其英。我行及兹晨，摇落心独惊。

况以望乡客，兼之怀古情。徘徊念往迹，独契一长鸣。

汤武既不贬，夷齐无乃轻。元尚趣可通，素心本无营。

当时意已远，后世谁能明。

作者简介：袁崇友，字伯益。东莞人。应文长子。明神宗万历二十三年（一五九五）进士。初授福建南安令。调宰望江，寻迁南京户部主事。授南昌知府，未赴。天启初，起尚宝司丞，趣促至潜山，托疾而返。有《春草堂集》。清道光《广东通志》卷二八一有传。